מבול בפ"ת: לאחר מחצית ראשונה שקולה שלושער של תאי בריבו תוך שש דקות הכניע את הפועל שנמצאת עמוק בקרקעית הטבלה. מכבי התקרבה למקום הראשון ונותרה בלתי מנוצחת.
מחזור 6 בליגת העל לנוער בכדורגל: בבוקר שבת של סתיו אירחה היום קבוצת הנוער של מכבי פתח תקווה מהמקום השלישי את יריבתה העירונית הפועל פ"ת שסוגרת את הטבלה עם נקודה אחת בלבד מחמישה מחזורים.
לכאורה מדובר במשחק קצוות, אך כידוע לדרבי חוקים משלו גם בנוער. בשנים האחרונות גם כשפערי כוחות היו גדולים על הנייר משחקי הדרבי היו שקולים ומותחים.
כאלף צופים משני המחנות הגיעו לעודד, ובשל חשיבותו היוקרתית של המשחק מכבי אף פתחה עם החלוץ המוכשר תאי בריבו, שכבר בשנה שעברה הספיק לטעום דקות בקבוצה הבוגרת. מנגד, איתי לוי חזר להרכב הפותח של הפועל. מאמן הפועל הוא שחקן העבר שלה אלון מאיה ועוזרו הוא שרון צופין שחקן העבר של מכבי, כשאת מכבי מאמן אורי אוזן שהיה שחקן פעיל גם בהפועל וגם במכבי.
המשחק נפתח בצורה חלומית עבור מכבי כשכבר בדקה השנייה היא עלתה ליתרון משער של אמית ליבגוט, לאחר מחדל הגנתי של הפועל. הפועל לא הורידה ראש ובדקה ה-28 אוליבר סטפן בויסי כבש את שער השוויון. 1:1 במחצית שוות כוחות.
המחצית השנייה נפתחה ממש כמו הראשונה כשבדקה ה-49 מכבי עולה שוב ליתרון משער של תאי בריבו, שהוסיף שער נוסף כעבור ארבע דקות והשלים שלישייה בדקה ה-55 תוך שהוא מנצל את ההגנה החלשה והמשחק הנרפה של האורחים. הפועל צימקה ל-4:2 בדקה ה-60 משער של טל זוארץ אך כעבור פחות מדקה נמשכה המפולת, ומכבי חגגה את החמישי עם שער של איליי חן. ממש תוצאה של טניס, אולי בהשראת המגרשים הסמוכים במתחם.
בדקה 66 ספג דן כדורי ממכבי כרטיס אדום והותיר את המארחים בעשרה שחקנים. זה לא עזר להפועל לחזור באמת למשחק, אך לפחות היא כבשה שער נוסף סמוך לסיום ע"י משה דבורה, כדי שכותרת המשחק תשונה מתבוסה להפסד. ממש לפני השריקה האחרונה התאזן מספר השחקנים לאחר שאור שטיין מהפועל ראה גם הוא כרטיס אדום. תוצאת הסיום – 5:3 למכבי.
בעקבות התוצאה מכבי מצמקת את הפער מהמקום הראשון לנקודה אחת בלבד, ואילו הפועל נותרה כמובן אחרונה בטבלה, וספק אם היא יכולה להתנחם בכך שהכפילה היום את מאזן שערי הזכות שלה. בשבוע הבא תארח הפועל את בית"ר ירושלים לקרב תחתית חשוב בתקווה להשיג ניצחון ראשון העונה, מכבי תצא למשחק חוץ קשה בקריית שמונה בתקווה להישאר בלתי מנוצחת.